Universitet herjet av nynazister
Universitet herjet av nynazister (26.3.04, 10:38)
MADRID: Bilbrenning, vold, drapstrusler og livredde studenter. Nynazister terroriserer Universitetet Complutense i Madrid.
"Død over rektor!" "Død over negrene!"
Hakekors, rasistiske slagord og løfter om nazivold pryder en hel vegg på medisinfakultetet ved Universidad Complutense i Madrid. På parkeringsplassen står fortsatt restene av bilen som ble påtent og helt ødelagt av pøblene forrige helg. Dette er den tredje bilen som er blitt ramponert på en uke.
ILDSPÅSETTELSE: Denne bilen ble påtent av nynazister forrige helg. Det var den tredje bilbrannen på sju dager.
Vandalisme og vold
Siden jul har det dessuten vært en bølge av voldsepisoder mot enkeltpersoner utført av skinheads i nærheten av universitetet.
- De går først og fremst etter personer med en annen hudfarge, men ingen er trygge. Det er nok at du har langt hår for at de skal banke deg opp, sier medisinstudent Alberto (18) til Universitetsavisa.
For tiden er det ingen NTNU-studenter på Universidad Complutense. I fjor var imidlertid Randi Nygård utvekslingsstudent ved dette universitetet. Hun er overrasket over at snauskaller herjer universitetet.
- Nei, dette hørte jeg aldri noe om. Så rart! På kunstakademiet var dette aldri noe tema eller noe vi så noe til. Ingen av de spanske studentene vi kjente nevnte noen gang noe om det heller. Det var litt mer hippiestil på fakultetet vårt, sier Nygård.
Problemet med voldelige snauskaller har imidlertid tatt seg kraftig opp siden jul. Ifølge studentene skal det dreie seg om 16 forskjellige angrep på enkeltpersoner, men politiet opplyser at bare to er blitt anmeldt.
SKRIFTEN PÅ VEGGEN: Rektor Carlos Berzosa trues på livet.
I tillegg til medisinfakultetet ble også veterinær, farmasi og matematikk utsatt for vandalisme forrige helg. På veterinærfakultetet brøt vandalene seg inn og ramponerte forelesningssaler, knuste vinduer, og utførte betydelig skadeverk i kantina med en brannslukker. Også her ble det skrevet nazislagord på veggene.
Studentene vi treffer utenfor medisinfakultetet vet utmerket godt hva som kjennetegner voldsmennene.
- Jeg har sett dem flere ganger. De har barbert av seg håret på hodet, har støvlene på utsiden av trange dongeribukser, og alle går med pilotjakker. De går alltid i grupper og plager folk på kveldstid, opplyser medisinstudent Alberto (18).
Klassekamerat Carla innrømmer at hun er redd når hun forlater studentboligen sin etter at det er blitt mørkt.
- Jeg er fra Gran Canaria og ser litt utenlandsk ut. Jeg er livredd for å gå ut alene om kvelden. De kan fort tro at jeg er fra Marokko eller noe, og det er nok til at de banker deg opp. Disse folkene går nemlig ikke av veien for å angripe jenter, sier Carla.
REDDE: Medisinstudentene Carla, Tamar, Alberto og Javi innrømmer at de er redde for snauskallene som terroriserer universitetet.
Det var i desember i fjor at voldsbølgen eksploderte ved Complutense-universitetet. De spanske myndighetene har opprettet en kommisjon for å bekjempe problemet, ledet av Francisco Javier Ansuátegi. I et møte mellom rektor Carlos Berzosa og Ansuátegi ble det i januar foreslått å øke vaktholdet, samt å bedre belysningen på universitetsområdet. Kommisjonen opplyser at de har identifisert nærmere 150 personer som skal være knyttet til nazistiske grupper i Madrid.